Nordsjørittet

Nordsjørittet er et 91 kilometer langt sykkelritt fra Egersund til Sandnes i Rogaland. Rittet var tidligere 83 kilometer langt; dette økte til 91 kilometer etter en omlegging av løypetraséen i 2009.

Nordsjørittet var en ide som ble båret frem av Randabergmannen Olav Nybø. Nybø var aktiv i Randaberg Sykkelklubb. Han hadde en ide om å lage et sykkelritt som gikk langs Nordsjøen fra Egersund til Tungenes. For å få dette til måtte han ha hjelp fra andre klubber.
Under Rogaland Cyklekrets' årsmøte i 1997 ble Olavs litt spektakulære ide presentert. Nærbø Sykle Klubb og Dalane Sykleklubb var med på ideen. Nordsjørittet ble arrangert for første gang året etter, fra Egersund til Sandnes Sentrum. Det var derfor helt naturlig at Sandnes Sykleklubb ble med på arrangørsiden.

Det var første året litt over 208 påmeldte.

Nordsjørittet er åpent for alle som har fylt eller fyller 17 år. Det eneste kravet som stilles til rytterne er at de må bruke sykkelhjelm.

I 2009 var det 7 500 påmeldte, 6 807 av disse kom til mål.
I 2008 var det 5 090 påmeldte, 4 200 av disse kom til mål.
I 2007 var det 3 120 påmeldte, 2 786 av disse kom til mål.
I 2006 var det 2 040 påmeldte.
I 2005 var det 1 755 påmeldte.
I 2004 var det 1 389 påmeldte, 1 207 av disse kom til mål.

Løypen går gjennom skog og terreng, langs Nordsjøveien, over Vestlandske hovedvei og på Kongeveien. Deler av løypen går også på landevei med grus- og asfaltunderlag.

Fra 2012 arrangeres også en forenklet utgave av Nordsjørittet for ungdom mellom 13 og 16 år, løypen til dette løpet er på 30 km.

Eksterne lenker
 Nordsjørittets nettside
 Løypen vist i OpenStreetMap

Kategori:Sykkelritt i Norge
Kategori:Kultur i Rogaland
Kategori:Sport i Sandnes
Kategori:Sport i Eigersund
Kategori:Sportsarrangementer i Rogaland
Kategori:Repeterende arrangementer etablert i 1998